Edcon doen aansoek om sakereddingEdcon Holdings het aangekondig dat hy binne die volgende paar dae aansoek om sakeredding gaan doen. Edcon is die eienaar van bekende winkels soos Edgars, CNA en Jet. Edcon Holdings het Woensdag in ŉ verklaring gesê die maatskappy is reeds R2 miljard aan verkope kwyt sedert die uitbreek van die nuwe koronavirus in Suid-Afrika. Dit het daartoe gelei dat die maatskappy nie sy verskaffers vir Maart of April kon betaal nie. Luidens die verklaring sal Edcon vir hulp by die Werkloosheidsversekeringsfonds (WVF) moet aanklop om sy werknemers se salarisse vandeesmaand te betaal. Volgens die bestuur is ŉ bedrag van R2,7 miljard wat aan Edcon verskaf is tydens die maatskappy se laaste herstrukturering, wesenlik benut om die verliese vir die finansiële jare wat eindig op Maart 2019 en Maart 2020, te dek soos beplan. Luidens die verklaring was Edcon dus op koers met sy sakeplan tot einde Desember verlede jaar. “Die R2 miljard se verkope wat verloor is tydens die Covid-19-krisistydperk het die maatskappy se oorblywende kontant uitgeput,” lui die verklaring. Maroela Media het vroeër berig Grant Pattison, uitvoerende hoof van Edcon Holdings, het verlede maand in ’n onderhoud met eNCA gesê Edcon se 1 000 klerewinkels moes noodgedwonge toemaak weens die afsonderingstydperk. Daar is toe voorspel dat die afsonderingstydperk die maatskappy R800 miljoen aan verkope sou kos. Pattison het ook onthul dat die maatskappy se Maart-omset R400 miljoen laer was as voorspel. Edcon Holdings is boonop 45% van sy inkomste in die twee weke voor die afsondering kwyt.